**MCC Középiskolás Program Nyári Tábor 2021.**

Pető Kinga, KP-s diákunk diákbeszámolója

Másodjára vettem részt KP Nyári táborban, mindkét alkalom felejthetetlen élmény volt. Idén annyival volt más a várakozás, hogy már ismertem néhány KáPést, tavaly azonban én is abban a cipőben jártam, mint sokan mások, hogy senkit sem ismertem.

Szeretnék mindenkit arra bíztatni, hogy legyetek bátrak és nyitottak, mert az MCC tagjai befogadók. Nem kell félni, mert egy pillanat alatt egy óriási család részesei lesztek, hiszen a közösségépítés az egyik fő célja a tábornak.

Az első nap különféle játékok segítették megismerni társainkat, illetve voltak az egész tábort végig kísérő feladatok, amik szintén ezt a célt szolgálták.

Amikor megérkeztünk a tábor helyszínére, a regisztrációnál kisebb csoportokba osztottak bennünket. A csapatok a tábor folyamán különböző feladatokon keresztül pontokat gyűjthettek. Ez sokszor juttatta eszembe az egyik kedvelt regényemet, a Harry Pottert, ahol szintén össze kellett fogni és pontokat gyűjteni, a Házkupa megszerzéséhez.

A második nap a szakmai programokra fókuszált. Délelőtt a szintünknek megfelelően vitázhattunk. Délután különféle workshopok közül választhattunk kettőt. Engem személy szerint az angol nyelvű érdekelt, aminek keretein belül a továbbtanulásról beszélgethettünk. A másik számomra figyelemfelkeltő téma a “Nemzeti kultúra és a globalizáció ökölharca” volt. A napot szabadulószobával és kvízzel zártuk, melyeken pontokat gyűjthettünk.

A harmadik, utolsó teljes napon egy World Cafe, forgószínpad jellegű beszélgetés keretein belül ismerhettük meg az MCC Juniorprogramját, Egyetemi Programját, a KáPé kurzusait, illetve az újonnan nyílt vidéki központok működését. Ezután következtek a tábor hagyományos, legszórakoztatóbb és legérdekesebb programjai: a fotóreprodukció és a drama time. Mindkét feladat során egy-egy közismert művet kellett feldolgoznunk. A határtalan kreativitásunkat felhasználva vicces és felejthetetlen alkotások születtek.

A nap végére az izgalom a tetőfokára hágott, mert elérkeztünk az eredményhirdetés pillanatához. Nagy örömömre a mi csapatunk, azaz a vörös csapat nyert.

A kedvenc élményem az volt, amikor elmondtam minden táborozó diák és szervező (körülbelül száztíz fő) nevét, harminc pontot szerezve ezzel a csapatomnak. Ez egy opcionálisan választható tábori feladat volt (meg kellett tanulni mindenki nevét), amit végül hárman próbáltunk meg teljesíteni.

A tábor örökké emlékezetes lesz számomra, mert nem csak az utolsó KP nyári tábor volt a számomra, hanem a gyerekkorom utolsó tábora is.